11. รายการระหว่างกัน

ในรอบปี 2548 ที่ผ่านมา บริษัทและบริษัทย่อยมีการเข้าทำรายการระหว่างกันกับบุคคลที่เกี่ยวโยงกัน
โดยรายการเหล่านี้มีราคาและผลตอบแทนที่เป็นทางการค้าปกติตามราคาตลาดทั่วไปหรือเป็นไปตามสัญญาที่ตกลงกันไว้
(รายละเอียดตาม ข้อ 4 ของหมายเหตุประกอบงบการเงิน สำหรับปีสิ้นสุดวันที่ 31 ธันวาคม
2548) และคณะกรรมการตรวจสอบได้พิจารณารายการระหว่างกันที่เกิดขึ้นแล้ว
มีความเห็นว่าเป็นรายการที่มีความสมเหตุสมผล
โดยมีการเปิดเผยข้อมูลและปฏิบัติการถูกต้องตามประกาศของตลาดหลักทรัพย์แห่งประเทศไทย
รายการระหว่างกันดังกล่าวที่เกิดขึ้นในรอบปี 2548 โดยสรุป มีดังนี้

รายการลูกหนี้การค้า

ณ วันที่ 31 ธันวาคม 2548
บริษัทและบริษัทย่อยมียอดคงเหลือของลูกหนี้การค้ากับบุคคลที่เกี่ยวโยงกัน จำนวน 231.2 ล้านบาท
หรือคิดเป็นร้อยละ 26.98 ของลูกหนี้การค้ารวมของบริษัทและบริษัทย่อย

รายการลูกหนี้อื่น

ณ วันที่ 31 ธันวาคม 2548 บริษัทและบริษัทย่อยมียอดคงเหลือของลูกหนี้อื่นกับบุคคลที่เกี่ยวโยงกัน
จำนวน 103.2 ล้านบาท หรือคิดเป็นร้อยละ 7.08 ของลูกหนี้อื่นรวมของบริษัทและบริษัทย่อย

รายการเจ้าหนี้การค้า

ณ วันที่ 31 ธันวาคม 2548
บริษัทและบริษัทย่อยมียอดคงเหลือของเจ้าหนี้การค้ากับบุคคลที่เกี่ยวโยงกัน จำนวน 1,786.9
ล้านบาท หรือคิดเป็นร้อยละ 8.91 ของเจ้าหนี้การค้ารวมของบริษัทและบริษัทย่อย

รายการเจ้าหนี้อื่น

ณ วันที่ 31 ธันวาคม 2548 บริษัทและบริษัทย่อยมียอดคงเหลือของเจ้าหนี้อื่นกับบุคคลที่เกี่ยวโยงกัน
จำนวน 44.1 ล้านบาท หรือคิดเป็นร้อยละ 100 ของเจ้าหนี้อื่นรวมของบริษัทและบริษัทย่อย

รายการขายสินค้า

ในระหว่างปี 2548 บริษัทและบริษัทย่อยมีรายการขายสินค้าให้กับบุคคลที่เกี่ยวโยงกัน
โดยราคาขายให้กับบริษัทเหล่านี้เป็นไปตามราคาตลาดทั่วไปหรือเป็นไปตามสัญญาที่ตกลงกันไว้
มูลค่าของรายการดังกล่าวสำหรับปีสิ้นสุดวันที่ 31 ธันวาคม 2548 มีจำนวน 765.9 ล้านบาท
หรือคิดเป็นร้อยละ 0.82 ของยอดขายรวมของบริษัทและบริษัทย่อย

รายการซื้อสินค้า

ในระหว่างปี 2548
บริษัทและบริษัทย่อยมีรายการซื้อสินค้าจากบุคคลที่เกี่ยวโยงกันโดยราคาซื้อจากบริษัทเหล่านี้เป็นไปตามราคาตลาดทั่วไปหรือตามสัญญาที่ตกลงกันไว้มูลค่าของรายการดังกล่าวสำหรับปีสิ้นสุดวันที่
31 ธันวาคม 2548 มีจำนวน 6,373 ล้านบาท หรือคิดเป็นร้อยละ 8.35
ของต้นทุนขายรวมของบริษัทและบริษัทย่อย

รายได้อื่นจากการดำเนินงาน

ในปี 2548 บริษัทและบริษัทย่อยได้รับรายได้อื่นจากบุคคลที่เกี่ยวโยงกัน จำนวน 113.3 ล้านบาท
หรือคิดเป็นร้อยละ 2.51 ของรายได้อื่นรวมของบริษัทและบริษัทย่อย

ค่าเช่าและค่าบริการ

ในปี 2548 บริษัทและบริษัทย่อยได้จ่ายค่าตอบแทนตามสัญญาเช่าทรัพย์สินให้กับบุคคลที่เกี่ยวโยงกัน
โดยอัตราค่าเช่าและค่าบริการเป็นไปตามอัตราค่าเช่าหรือค่าบริการมาตรฐานที่ผู้ให้เช่ากำหนด
มูลค่าของรายการดังกล่าวสำหรับปีสิ้นสุดวันที่ 31 ธันวาคม 2548 มีจำนวน 105.7 ล้านบาท

ซื้อทรัพย์สินถาวร

ในปี 2548 บริษัทและบริษัทย่อยมีรายการซื้อทรัพย์สินถาวรจากบุคคลที่เกี่ยวโยงกัน
โดยราคาซื้อจากบริษัทเหล่านี้เป็นไปตามราคาตลาดทั่วไปหรือเป็นไปตามสัญญาที่ตกลงกันไว้
มูลค่าของรายการดังกล่าวสำหรับปีสิ้นสุดวันที่ 31 ธันวาคม 2548 มีจำนวน 387.2 ล้านบาท

ค่าบริการด้านเทคนิควิชาการ

ในปี 2548
บริษัทและบริษัทย่อยได้จ่ายค่าบริการด้านเทคนิควิชาการให้กับบุคคลที่เกี่ยวโยงกันตามสัญญาจ้างบริการทางเทคนิค
มูลค่าของรายการดังกล่าวสำหรับปีสิ้นสุดวันที่ 31 ธันวาคม 2548 มีจำนวน 11.5 ล้านบาท หรือ
คิดเป็นร้อยละ 0.06 ของค่าใช้จ่ายในการขายและบริหารรวมของบริษัทและบริษัทย่อย

ค่าใช้จ่ายอื่นๆ

ในปี 2548 บริษัทและบริษัทย่อยได้จ่ายค่าตอบแทนอื่นๆให้กับบุคลที่เกี่ยวโยงกันจำนวน 73.6
ล้านบาท หรือ คิดเป็นร้อยละ 0.36
ของค่าใช้จ่ายในการขายและบริหารรวมของบริษัทและบริษัทย่อย

มาตรการและขั้นตอนการอนุมัติการทำรายการระหว่างกัน

ในกรณีรายการซื้อขายสินค้าและบริการซึ่งเป็นรายการที่เกิดขึ้นจากธุรกรรมทางการค้าตามปกตินั้น
บริษัทมีมาตรการคุ้มครองผู้ลงทุนเพื่อป้องกันการถ่ายเทผลประโยชน์
โดยให้สำนักตรวจสอบเป็นผู้ตรวจสอบถึงความจำเป็นของการทำรายการดังกล่าวกับหน่วยงานภายในที่เกี่ยวข้องเพื่อให้รายการซื้อขายสินค้าและบริการเป็นไปตามราคาตลาดและต้องรายงานผลการตรวจสอบดังกล่าวแก่คณะกรรมการตรวจสอบของบริษัททุกไตรมาส
และคณะกรรมการตรวจสอบจะนำเสนอรายงานต่อคณะกรรมการบริษัทอีกลำดับหนึ่ง

ส่วนกรณีที่มีการซื้อขายหุ้น หรือสินทรัพย์ถาวร ซึ่งถือเป็นรายการที่เกิดขึ้นเป็นครั้งคราว
บริษัทมีนโยบายที่จะใช้ผู้เชี่ยวชาญอิสระจากภายนอก เช่น ผู้ประเมินราคาทรัพย์สิน
ที่ปรึกษาทางการเงินอิสระ เป็นผู้ให้ความเห็นต่อคณะกรรมการตรวจสอบ
เพื่อนำเสนอรายงานต่อคณะกรรมการบริษัทอีกลำดับหนึ่ง

นโยบายการทำรายการระหว่างกัน

คณะกรรมการบริษัทมีนโยบายชัดเจนว่า
การทำรายการระหว่างกันอาจจะเกิดขึ้นได้ตามลักษณะการดำเนินธุรกิจตามปกติ
แต่ต้องอยู่บนพื้นฐานของความจำเป็น เป็นราคาที่ยุติธรรมสามารถเทียบเคียงกับราคาในตลาดได้
เพื่อรักษาผลประโยชน์สูงสุดของบริษัท

ทั้งนี้
เนื่องจากลักษณะการประกอบธุรกิจของบริษัทและบริษัทย่อยซึ่งอยู่ในธุรกิจค้าปลีกต้องมีการซื้อขายสินค้าและบริการจากบริษัทอื่น
ๆ รวมถึงบริษัทที่เกี่ยวข้อง
บริษัทคาดว่าแนวโน้มการทำรายการระหว่างกันในส่วนของการซื้อขายสินค้าและบริการจะยังคงมีอยู่ตามการขยายตัวของธุรกิจของบริษัทและบริษัทย่อย
ส่วนรายการอื่น ๆ จะขึ้นอยู่กับความจำเป็นทางธุรกิจ
ส่วนการให้กู้ยืมเงินระยะสั้นแก่บริษัทที่เกี่ยวข้องกันจะขึ้นอยู่กับความต้องการเงินทุนระยะสั้นของบริษัทที่เกี่ยวข้อง
และนโยบายการบริหารกระแสเงินสดของบริษัท